**Ministru kabineta noteikumu projekta “Valsts civilās aizsardzības kontaktpunkta izveidošanas kārtība, tā uzdevumi un tiesības, un kārtība, kādā tas sadarbojas ar Ārkārtējo situāciju reaģēšanas un koordinēšanas centru, Eiroatlantijas katastrofu reaģēšanas un koordinēšanas centru un citām starptautiskajām organizācijām un ārvalstīm” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Civilās aizsardzības un katastrofas pārvaldīšanas likuma 8.panta otrās daļas 6.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 1.oktobrī stājās spēkā Civilās aizsardzības un katastrofas pārvaldīšanas likums[[1]](#footnote-1). Saskaņā ar Civilās aizsardzības un katastrofas pārvaldīšanas likuma 8.panta otrās daļas 6.punktu Ministru kabinetam tiek dots uzdevums noteikt valsts civilās aizsardzības kontaktpunkta izveidošanas kārtību, tā uzdevumus un tiesības, un kārtību, kādā tas sadarbojas ar Ārkārtējo situāciju reaģēšanas un koordinēšanas centru, Eiroatlantijas katastrofu reaģēšanas un koordinēšanas centru un citām starptautiskajām organizācijām un ārvalstīm. Ņemot vērā minēto, ir sagatavots Ministru kabineta noteikumu projekts (turpmāk – Noteikumu projekts).  Sagatavojot Noteikumu projektu, izmantota Valsts ugunsdzēsības un glābšanas dienesta (turpmāk – VUGD) uzkrātā pieredze un zināšanas, kuras veidojušās sadarbības ietvaros ar Ārkārtējo situāciju reaģēšanas un koordinēšanas centru (turpmāk – ES ERCC) un Ziemeļatlantijas līguma organizācijas Eiroatlantijas katastrofu reaģēšanas un koordinēšanas centru (turpmāk – NATO EADRCC) un citām starptautiskajām organizācijām un ārvalstīm. Šī sadarbība, galvenokārt, veidojusies Latvijai sniedzot starptautisko palīdzību, piemēram, nosūtot ekspertus vai reaģēšanas resursus uz katastrofas skarto valsti, kā arī sniedzot humāno palīdzību. Sniedzot humāno palīdzību un nodrošinot starptautisko palīdzību VUGD nodrošināja civilās aizsardzības kontaktpunkta (turpmāk – kontaktpunkts) funkcijas, kuras bija saistītas ar sadarbību un informācijas apriti ar NATO EADRCC. Piemēram, Latvija nodrošināja humāno palīdzību Gruzijai karadarbības izraisīto seku pārvarēšanai[[2]](#footnote-2) un Ukrainai akūta respiratorā vīrusa saslimšanas un pandēmiskās gripas (H1N1) izraisīto seku ierobežošanai un likvidēšanai[[3]](#footnote-3), kura laikā VUGD nodrošināja kontaktpunkta uzdevumus – koordinēja informācijas apmaiņu ar ES ERCC. Savukārt starptautiskās palīdzības ietvaros 2014.gada maijā trīs Baltijas valstu glābšanas dienestu kopīgi veidotā plūdu seku likvidēšanas vienība (Augstas veiktspējas sūknēšanas modulis - *BaltFfloodCombat*), 19 glābēju sastāvā, devās palīdzēt Bosnijai un Hercegovinai lietusgāžu izraisīto plūdu seku likvidēšanā[[4]](#footnote-4). Arī šajā situācijā VUGD nodrošināja koordinētu informācijas apmaiņu ar ES ERCC. Informācija aprite ar citām starptautiskajām organizācijām ir notikušas tikai mācību ietvaros, simulējot katastrofas situācijas un pārbaudot palīdzības pieprasījuma mehānismus. Piemēram, NATO katastrofas pārvaldīšanas mācībās “*Joint Assistance 2005*”[[5]](#footnote-5), kuras norisinājās Ukrainā, Latviju pārstāvēja VUGD meklēšanas un glābšanas komanda, kura bija aprīkota ar ķīmisko avāriju seku likvidēšanas aprīkojumu, ar ķīmisko vielu noteikšanas un atsārņošanas spējām. Tāpat Latviju pārstāvēja Katastrofu medicīnu centra mediķu komanda, kas notikuma vietā spēja veikt pirmo medicīnisko palīdzību, cietušo šķirošanu (triāžu), stabilizāciju uz vietas u.c. neatliekamos pasākumus. Arī šajā situācijā starptautiskās palīdzības koordinācijas un informācijas apmaiņu ar NATO EADRCC nodrošināja VUGD. Savukārt ar ārvalstīm sadarbība īstenota divpusējo līgumu ietvaros. Piemēram, 2007.gada 23.martā Baltkrievijas teritorijā notika naftas produktu cauruļvada avārija un tās radītais piesārņojums sasniedza Daugavu un nonāca arī Latvijas teritorijā, izraisot vides piesārņojuma draudus un apdraudot Daugavas ūdens lietošanu un zināmā mērā arī dzeramā ūdens apgādi atsevišķās pašvaldībās[[6]](#footnote-6). Ņemot vērā piesārņojuma apjomu un nepieciešamos operatīvās darbības resursus, tika lemts par divpusējo sadarbības līgumu aktivizēšanu, pieprasot no kaimiņvalstīm nepieciešamos reaģēšanas resursus (ierobežojošās un absorbējošās bonnas, laivas un citus resursus). Reaģēšanas seku likvidēšanā palīdzība tika saņemta no Zviedrijas, Igaunijas un Lietuvas. Ar šīm valstīm Latvijai ir noslēgti valdības līgumi par savstarpējo palīdzību dabas katastrofu un citu plaša mēroga nelaimes gadījumos[[7]](#footnote-7). Atbilstoši divpusējo līgumu noteiktajam, VUGD ir operatīvās informācijas apmaiņas un saziņas kontaktpunkts. Tādēļ arī Noteikumu projektā paredzēts, ka valsts civilās aizsardzības kontaktpunktu nodrošina VUGD. Ņemot vērā to, ka ikdienā VUGD nodrošina operatīvās darbības uzdevumus, tad VUGD arī spēj nodrošināt šī kontaktpunkta nepārtrauktu darbību 24 stundas diennaktī.  Noteikumu projekts paredz, ka Iekšlietu ministrijas Informācijas centrs (turpmāk – IEM IC) nodrošina kontaktpunktu ar tehnisko nodrošinājumu, nepieciešamajām informācijas sistēmām, programmām, sakaru līdzekļiem un kanāliem. Šīs sistēmas, programmas un informācijas kanāli nepieciešami, lai veiktu pastāvīgu un koordinētu informācijas apmaiņu katastrofu, to draudu vai krīzes situācijās, kā arī ikdienas svarīgu informācijas aprites nodrošināšanai. Atbilstoši Ministru kabineta 2016.gada 20.septembra noteikumu Nr.616 “Iekšlietu ministrijas Informācijas centra nolikums”[[8]](#footnote-8) 2.punktam, IEM IC nodrošina Iekšlietu ministriju un tās padotībā esošās iestādes ar informācijas un komunikācijas tehnoloģiju risinājumiem un ES prasībām atbilstošām operatīvo radiosakaru un privāto elektronisko sakaru tīklu sistēmām. Esošajā situācijā IEM IC jau ir nodrošinājis VUGD ar nepieciešamajiem tehniskajiem risinājumiem (sakariem, programmām un sakaru līdzekļiem), lai tas spētu veikt koordinētu informācijas apmaiņu ar ES ERCC. Piemēram, ar ES ERCC informācijas apmaiņa tiek īstenota ar kopīgās ārkārtas situāciju sakaru un informācijas sistēmu (turpmāk – CECIS), īpaši šim mērķim izveidotu programmu (kuru uztur, pilnveido un atjaunina Eiropas Komisija), kurā tiek aktivizēts Kopienas civilās aizsardzības mehānisms, reģistrēts gan palīdzības pieprasītājs, gan palīdzības sniedzējs. Papildus tam CECIS sistēmā ES Civilās aizsardzības mehānisma dalībvalstis var reģistrēt arī savas katastrofas pārvaldīšanas spējas (ekspertus, moduļus, komandas, resursus un citas spējas). Papildus CECIS sistēmai, informācijas apmaiņa un situācijas koordinācija, ja nepieciešams, tiek veikta arī caur e-pastiem un telefoniski. Savukārt informācijas apmaiņa ikdienas situācijās, kā arī katastrofu, to draudu vai krīzes situācijās ar NATO EADRCC, starptautiskajām organizācijām un ārvalstīm (tajā skaitā divpusējo līgumu ietvaros) tiek īstenota tikai ar e-pastu starpniecību un telefoniski, jo citas savstarpēji pielāgotas programmas vai sistēmas nav izveidotas.  Noteikumu projektā izmantota terminoloģija “humānā palīdzība”, “starptautiskā palīdzība”, “krīzes situācija”. Termins “humānā palīdzība” šo noteikumu izpratnē ir palīdzība cietušai valstij katastrofu, to draudu un krīzes situācijā, kura tiek nodrošināta finanšu, preču, pakalpojumu vai tehniskās palīdzības veidā, un to sniedz cita valsts, starpvalstu organizācija, starptautiskā organizācijā vai nevalstiskā organizācija. Humānā palīdzība ir starptautiski īstenots atbalsta un palīdzības pasākumu kopums, ko palīdzības sniedzējs (valsts, starpvalstu organizācija vai starptautiska organizācija) brīvprātīgi un bez atlīdzības sniedz valstij, kuru ietekmē katastrofa, krīzes situācija vai to draudi, un ja tā šo humāno palīdzību ir lūgusi. Attiecībā uz terminu “starptautiskā palīdzība”, atbilstoši Civilās aizsardzības un katastrofas pārvaldīšanas likuma izpratnei, ir pasākumu kopums, lai reaģētu uz katastrofām un likvidētu to sekas, respektīvi, nodrošinātu katastrofas sākuma stadijā nepieciešamo civilās aizsardzības atbalstu, piemēram, zemestrīces gadījumā no citām valstīm pieprasītu un saņemtu konstrukciju stabilitātes un novērtējuma ekspertus, atbilstoši Starptautiskās meklēšanas un glābšanas padomdevēju grupas (INSARAG) darbības vadlīnijām[[9]](#footnote-9) sertificētas meklēšanas un glābšanas vienības, Pasaules veselības organizācijas vadlīnijām sagatavotus medicīniskos punktus, kuri spēj veikt ķirurģiskas manipulācijas lauku apstākļos u.c. resursi, vienības un eksperti. Savukārt “krīzes situācija” tiek lietota, apzīmējot karadarbības, pilsoņu nemieru un liela mēroga personu migrācijas vai pārvietošanas situācijas, kurām par cēloni bijušas sarežģīta vai nestabila politiskā, ekonomiskā vai drošības vide (citos gadījumos to veicinājusi dabas katastrofa), un tās radījušas draudus cilvēku dzīvībai. Par piemēru var minēt Ukrainas karadarbības konfliktu, Sīrijas pilsoņu karu un migrācijas situācijas, kā arī 2010.gada zemestrīci Haiti – visas šīs situācijas prasījušas masveida iedzīvotāju pārvietošanu vai migrāciju (valsts iekšienē vai ārpus tās robežām) un humānās palīdzības nepieciešamību.  Attiecībā uz Noteikumu projektā noteiktajiem kontaktpunkta uzdevumiem, VUGD ir ņēmis vērā zināšanas un pieredzi no sadarbības ar ES ERCC un NATO EADRCC, kurus var uzskatīt par civilās aizsardzības kontaktpunkta paraugiem. Pašlaik VUGD nodrošina atsevišķus Noteikumu projektā minētos kontaktpunkta uzdevumus (informācijas apriti ar ES ERCC, NATO EADRCC, VUGD resursu un spēju reģistrēšanu un informācijas nosūtīšanu katastrofas pārvaldīšanas subjektiem par katastrofām un krīzes situācijām), bet, ņemot vērā starptautisko pieredzi, nepieciešams attīstīt un pilnveidot kontaktpunkta darbību.  Noteikumu projektā paredzēts, ka kontaktpunktam jānodrošina patstāvīga un koordinēta informācijas apmaiņa gan ar katastrofas pārvaldīšanas subjektiem, gan ar ES ERCC, NATO EADRCC, starptautiskajām organizācijām vai citām ārvalstīm. Pirms katastrofas vai tās draudiem, vai krīzes situācijas jau iepriekš nepieciešams izveidot komunikācijas saikni un informācijas apmaiņas kārtību starp kontaktpunktu un katastrofas pārvaldīšanas subjektiem. Pieredze no mācībām (ES katastrofas reaģēšanas mācības “EDREX 2017”) ir parādījusi, ka komunikācijas trūkums starp institūcijām veicina darbības dublēšanu, traucē lēmuma pieņemšanai, kā arī nenodrošina visaptverošas situācijas kopainu, piemēram, nav skaidrības, kas, ko, kad ir īstenojis, kam ziņojis, kādu atbildi vai informāciju saņēmis, kāds lēmums ir pieņemts u.c. pasākumi.  Noteikumu projekts paredz, ka kontaktpunkts veic katastrofu, to draudu vai krīzes situāciju attīstības monitoringu. VUGD apzinājis pieredzi no ES ERCC, ka šāda uzdevuma veikšana nodrošina savlaicīgu gatavību. Piemēram, ja zemestrīce ir notikusi nakts laikā, tad kontaktpunktam ir iespēja savlaicīgi apkopot un sagatavot informāciju par iespējamo palīdzību savā valstī, apzināt iespējamos resursus, ekspertus u.c. pasākumus. Savlaicīgs situācijas attīstības monitorings ļauj arī apkopot visaptverošu informāciju par notikuma attīstību, katastrofu vai krīzes situācijas ietekmi uz dažādām nozarēm. Piemēram, pēc 2010.gada zemestrīces Haiti tika konstatēts holēras uzliesmojums, kas bija saistītas ar to, ka bija nepietiekama pieejamības medicīniskajiem preparātiem, esošie laika apstākļi pastiprināja slimības izplatīšanos, sabiedriskās nekārtības neļāva mediķiem droši strādāt ar pacientiem (tika apdraudētas mediķu dzīvības), esošā medicīnas sistēma bija vāji attīstīta, slimnīcas un ārstniecības iestādes pēc zemestrīces bija sagrautas, esošais medicīnas personāls bija maz izglītots, arī pirms zemestrīces Haiti holēras slimnieku skaits bija ievērojams, tāpat arī sabiedrības zināšanas un attieksme bija nepietiekamā līmenī.[[10]](#footnote-10) Šī situācija no pieredzes ir parādījusi, ka civilās aizsardzības kontaktpunktiem jāanalizē un jāveic situācijas attīstības monitorings, lai varētu savlaicīgi prognozēt palīdzības nepieciešamība.  Noteikumu projekts paredz, ka kontaktpunkts veic informācijas uzkrāšanu un analīzi par notikušajām katastrofām, to draudiem vai krīzes situācijām, kuru rezultātā iespējama humānās palīdzības un starptautiskās palīdzības saņemšana un sniegšana. VUGD apzinājis pieredzi no ES ERCC, ka šāda uzdevuma veikšana ļauj iepriekš plānot iespējamo sadarbību ar starptautiskām institūcijām un valstīm, paredzēt nepieciešamos resursus (gadījumos, ja šāda katastrofa vai krīzes situācija atkārtojas), iepriekš sagatavot resursu un ekspertus, kuri var dod ieguldījumu situācijas risināšanā, kā arī paredzēt, kādi izaicinājumi vai problēmas varētu rasties notikuma vietā[[11]](#footnote-11). Piemēram, ES ERCC, izvērtējot sniegtās palīdzības efektivitāti Filipīnām, taifūna Haijans laikā, 2013.gadā, kas bija viens no spēcīgākajiem fiksētajiem tropiskajiem cikloniem meteoroloģisko novērojumu vēsturē, konstatēja, ka kontaktpunktam būtu jāveic informācijas analīze par līdzīgām situācijām un tajās pastāvošajiem riskiem. Šādās katastrofās nosūtot civilās aizsardzības koordinēšanas komandu, nepieciešams iekļaut arī humānās palīdzības jautājuma ekspertus, jo katastrofas agrīnā stadijā bija nepieciešams risināt sadarbības jautājumus ar Apvienoto Nāciju Organizāciju koordinācijas komandām par humānās palīdzības aspektiem[[12]](#footnote-12). Papildus tam, veicot informācijas analīzi, kontaktpunktam ir iespējams ņemt vērā katastrofas pārvaldīšanas subjektu prognozes un izstrādātos riska novērtējumus, kā arī informāciju par notikušām katastrofām un krīzes situācijām ārvalstīs. Balstoties uz apzināto pieredzi no ES ERCC, šāda preventīva pasākumu īstenošana ļauj visaptveroši analizēt notikušās katastrofas un tā attīstības scenārijus, kā arī faktorus, kas ietekmējuši situāciju, kuras rezultātā ir biju nepieciešamība pieprasīt starptautisko palīdzību vai humāno palīdzību. Piemēram, viens no spilgtākajiem piemēriem ir migrantu krīze Eiropā, kas sekmējušas procesus, ka arī attīstītās ES valstis katastrofu, to draudu vai krīzes gadījumā var nonākt situācijās, kad ir nepieciešams lūgt starptautiskās sabiedrības atbalstu un pieprasīt humāno palīdzība. ES iepriekš šo problēmu uzskatīja tikai kā atsevišķu robežvalstu problēmu, bet situācijai attīstoties, tā kļuva par visas ES problēmu. Piemēram, ES bēgļu krīzes ietvaros Latvija sniegusi humānās palīdzības atbalstu materiālā veidā citām ES dalībvalstīm – Slovēnijai[[13]](#footnote-13) un Grieķijai[[14]](#footnote-14).  Noteikumu projekts paredz, ka kontaktpunkts veic katastrofas pārvaldīšanas subjektu humānās palīdzības un starptautiskās palīdzības spēju apkopošanu, reģistrēšanu un informācijas atjaunošanu ES ERCC, NATO EADRCC un citu starptautisko organizāciju izveidotajās informācijas sistēmās. VUGD apzinājis pieredzi no ES ERCC, ka šāda uzdevuma veikšana ļauj iepriekš sagatavoties iespējamām katastrofām, to draudiem vai krīzes situācijām. Piemēram, saņemot palīdzības pieprasījumu no katastrofas cietušās valsts, tā palīdzības lūgumā norāda savas vajadzības (resursus, palīdzības komandas, humānās palīdzības apmēru un veidu u.c. vajadzības). Iepriekš apzinot Latvijas katastrofas pārvaldīšanas subjektu humānās palīdzības un starptautiskās palīdzības spēja ir iespējams savlaicīgāk reaģēt uz palīdzības lūgumu, kā arī nodrošināt Latvijas atpazīstamību starptautiskā mērogā, kā valsti, kas solidāri iesaistās palīdzības sniegšanā katastrofas cietušās valsts atbalstam. Piemēram, Zviedrijas ārkārtējo situāciju aģentūra (MSB), kas īsteno nacionālā kontaktpunkta funkcijas ir izveidojis ekspertu datu bāzi, kurā interesenti var reģistrēties, ja viņi vēlas ar savām profesionālajām zināšanām iesaistīties starptautiskās palīdzības misijās[[15]](#footnote-15). Tādejādi nodrošinot dažādu nozaru ekspertu pieejamību dažādu katastrofu, to draudu vai krīzes situācijās. Arī ES ERCC pārvaldītajā CECIS sistēmā ES civilās aizsardzības mehānisma dalībvalstīm ir iespēja iepriekš reģistrēt savas spējas (ekspertus, komandas, civilās aizsardzības moduļus un citas spējas), lai veicinātu efektīvāku un prognozējamāku starptautiskās palīdzības un humānās palīdzības atbalstu[[16]](#footnote-16).  Noteikumu projekts paredz, ka kontaktpunkts sagatavo priekšlikumus Krīzes vadības padomes sekretariātam par katastrofu, to draudiem vai krīzes situācijām, kurās nepieciešama starpnozaru koordinēta sadarbība katastrofas pārvaldīšanas pasākumu īstenošanai. Ņemot vērā to, ka par katastrofu, to draudiem vai krīzes situācijām kontaktpunkts varētu uzzināt pirmais, jo šo informāciju saņem no citām starptautiskām organizācijām vai katastrofā cietušās valsts, būtiski ir nodrošināt pēc iespējas ātrāku visaptverošas informācijas sagatavošanu un nodošanu Krīzes vadības padomes sekretariātam, kas atbilstoši Ministru kabineta 2011.gada 18.janvāra noteikumiem Nr.42 “Krīzes vadības padomes nolikums” noteiktajām tiesībām, sagatavos un sniegs Krīzes vadības padomes priekšsēdētājam priekšlikumus par nepieciešamību izvērtēt un iekļaut jautājumu Krīzes vadības padomes sēdes darba kārtībā[[17]](#footnote-17).  Lai celtu kontaktpunkta profesionālo darbību un nodrošinātu efektīvu sadarbību gan nacionālā, gan starptautiskā līmenī, nepieciešama kontaktpunkta darbinieku apmācība un iesaiste ES, NATO un citu organizāciju mācībās, kurās darbiniekiem ir iespējams dalīties ar zināšanām un gūto pieredzi, kā arī apzināt labās prakses piemērus. Tādēļ Noteikumu projekts paredz, ka tiek nodrošināta kontaktpunkta darbinieku kvalifikācijas celšana un iesaiste civilās aizsardzības un katastrofas pārvaldīšanas apmācībās un mācībās.  Noteikumu projekts paredz, ka kontaktpunktam ir tiesības veikt noteiktas darbības, kuras nepieciešamas tā uzdevumu īstenošanai, tajā skaitā:  - pieprasīt un saņemt informāciju par katastrofas pārvaldīšanas subjektu izmantotajiem informācijas apmaiņas mehānismiem un agrīnās brīdināšanas tīkliem, kā arī nodrošināt aktuālākās informācijas apmaiņu ar kontaktpunktu, ja notikusi katastrofa, vai pastāv to draudi vai ir krīzes situācija;  - pieprasīt un saņemt informāciju par katastrofas pārvaldīšanas subjektu apzinātajām humānās palīdzības un starptautiskās palīdzības spējām (eksperti, moduļi, komandas, resursi un citas spējas);  - piedalīties nacionāla mēroga un starptautiska līmeņa apmācībās un mācībās;  - un izstrādāt rekomendācijas katastrofas pārvaldīšanas subjektiem pastāvīgas un koordinētas informācijas apmaiņas nodrošināšanai. Piemēram, lai veicinātu Noteikumu projektā noteikto uzdevumu īstenošanu, kas attiecas uz koordinētas informācijas apmaiņu ar katastrofas pārvaldīšanas subjektiem (komunikācijas shēmas, kontakti, apziņošanas mehānismi).  Attiecībā uz kontaktpunkta sadarbību ar ES ERCC Noteikumu projekts paredz, ka tā tiek īstenota atbilstoši Eiropas Savienības normatīvajiem aktiem, kas reglamentē sadarbību civilās aizsardzības un katastrofas pārvadīšanas jomā, kā arī pēc abu pušu saskaņotiem sadarbības principiem un procedūrām. Piemēram, 2009.gada 1.decembra Lisabonas līgums, ar ko groza līgumu par Eiropas Savienību un Eiropas Kopienas dibināšanas līgumu[[18]](#footnote-18) ir atsauce uz sadarbību civilās aizsardzības jomā. Lisabonas līguma XXII.sadaļa “Civilās aizsardzība” 176.C pants nosaka, ka Savienība veicina dalībvalstu sadarbību, lai uzlabotu sistēmu efektivitāti dabas vai cilvēka izraisītu katastrofu novēršanai vai aizsardzībai pret tām. Savukārt Savienības rīcības mērķos ir ietverts, ka tiek atbalstīta un papildināta dalībvalstu rīcību valsts, reģionālā vai vietējā līmenī civilās aizsardzības personāla sagatavošanā un reaģēšanā uz dabas vai cilvēku izraisītām katastrofām; sekmēta ātra un efektīva operatīvā sadarbība Savienībā valstu civilās aizsardzības dienestu starpā; kā arī sekmēta saskaņotība starptautiskajā civilās aizsardzības darbā. Attiecībā uz minēto Eiropas Parlamenta un Padomes 2013. gada 17. decembra lēmumā Nr.1313/2013/ES “Par Savienības civilās aizsardzības mehānismu” noteikts, ka Komisija vada ES ERCC un CECIS, kā arī nodrošinātu saziņu un informācijas apmaiņu starp ERCC un dalībvalstu kontaktpunktiem.  Attiecībā uz kontaktpunkta sadarbību ar NATO EADRCC Noteikumu projekts paredz, ka tā tiek īstenota atbilstoši NATO darbību reglamentējošiem normatīvajiem aktiem par civilo aizsardzību un katastrofas pārvadīšanu, kā arī Piemēram, atbilstoši 1949.gada 4.aprīļa Ziemeļatlantijas līguma[[19]](#footnote-19) 9.pantam, kurā noteikts, ka līgumslēdzēju puses izveido Ziemeļatlantijas Padomi, kurā ikviena no tām ir pārstāvēta, lai apspriestu jautājumus par Ziemeļatlantijas līguma īstenošanu, kā arī Ziemeļatlantijas Padomei jāizveido tādas pakļautas struktūras, kādas varētu būt nepieciešamas. NATO EADRCC tika izveidots jau 1998.gadā, balstoties uz Eiroatlantiskās partnerības padomes ierosinājuma, lai tas kalpotu par partnerības instrumentu NATO civilās ārkārtas situācijas plānošanā un starptautiskās sadarbības katastrofu seku likvidēšanas jomā[[20]](#footnote-20). 2004.gadā Ziemeļatlantijas Padome paplašināja EADRCC pilnvaras, lai varētu reaģēt un koordinēt katastrofas palīdzību dažādās dabas un cilvēku izraisītās katastrofu un krīžu situācijās.  Attiecībā uz kontaktpunkta sadarbību ar citām starptautiskajām organizācijām Noteikumu projekts paredz, ka tā tiek īstenota pamatojoties uz pieprasījuma pamata vai pašu iniciatīvas. Savukārt attiecībā uz sadarbību ar ārvalstīm, tā tiek īstenota pamatojoties uz divpusējiem vai daudzpusējiem līgumiem. Bet sadarbība ar ārvalstīm, ar kurām nav noslēgti divpusējie vai daudzpusējie līgumi katastrofas, tās draudu vai krīzes situācijās, kontaktpunkts sadarbojas pamatojoties uz pieprasījuma pamata vai pašu iniciatīvas. |
| 3. | Projekta izstrādē iesaistītās institūcijas | Iekšlietu ministrija, Valsts ugunsdzēsības un glābšanas dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs valsts pārvaldes institūcijas, kuras nodrošinās koordinētu informācijas apmaiņu ar kontaktpunktu par katastrofu, to draudiem un krīzes situācijām, kā arī nodrošinās informācijas sniegšanu kontaktpunktam par apzinātajām humānās palīdzības un starptautiskās palīdzības spējām un par to izmantotajiem informācijas apmaiņas mehānismiem un agrīnās brīdināšanas tīkliem. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2013.gada 17.decembra lēmums Nr.1313/2013/ES par Savienības civilās aizsardzības mehānismu (turpmāk – Lēmums Nr.1313/2013/ES)[[21]](#footnote-21).  Komisijas īstenošanas 2014.gada 16.oktobra lēmums (2014/762/ES), ar kuru paredz noteikumus par to, kā īstenot Eiropas Parlamenta un Padomes lēmumu Nr.1313/2013/ES par Savienības civilās aizsardzības mehānismu, un atceļ Komisijas Lēmumu 2004/277/EK, Euratom un 2007/606/EK, Euratom (turpmāk – Lēmums 2014/762/ES)[[22]](#footnote-22). |
| 2. | Citas starptautiskās saistības | Nav. |
| 3. | Cita informācija | Latvija ir parakstījusi starpvaldību vienošanos (līgumus) ar Igaunijas Republiku, Lietuvas Republiku, Baltkrievijas Republiku, Krievijas Federāciju, Zviedrijas Karalistes valdību, Ungārijas Republiku, Uzbekistānas Republiku, Azerbaidžānas Republiku un Ukrainas Ministru kabinetu par savstarpējo sadarbību un palīdzību katastrofu, dabas stihiju un citu ārkārtējo situāciju novēršanā, kā arī to seku likvidēšanā[[23]](#footnote-23). Šo starpvaldību vienošanās (līgumos) kā kompetentās institūcijas ir noteiktas Iekšlietu ministrija, bet citos gadījumos arī Valsts ugunsdzēsības un glābšanas dienests, kas nodrošina savstarpēju informācijas apmaiņu un paziņošanu par katastrofu, dabas stihijas un citus ārkārtējo situāciju, kā arī nepieciešamības gadījumā pieprasa palīdzību caur kompetentām institūcijām. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2013.gada 17.decembra lēmums Nr.1313/2013/ES par Savienības civilās aizsardzības mehānismu | | |
| A | B | C | D |
| Lēmums Nr.1313/2013/ES, 9.pants | 7.punkts | Ieviests pilnībā | Projekts stingrākas prasības neparedz |
| Lēmums 2014/762/ES, 3.pants | 1.punkts | Ieviests pilnībā | Projekts stingrākas prasības neparedz |
| Lēmums 2014/762/ES, 6.pants | 2punkts | Ieviests pilnībā | Projekts stingrākas prasības neparedz |
| Lēmums 2014/762/ES, 27.pants | 1.punkta a) apakšpunkts | Ieviests pilnībā | Projekts stingrākas prasības neparedz |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. Projekts ir publicēts Iekšlietu ministrijas tīmekļa vietnē sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Projekts un tā sākotnējās ietekmes novērtējuma ziņojums (anotācija) tiks ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību rakstveidā izteikt savu viedokli par projektu. |
| 3. | Sabiedrības līdzdalības rezultāti | Noteikumu projekts 2017.gada 6.jūnijā publicēts Iekšlietu ministrijas mājas lapā, sadaļā Sabiedrības līdzdalība[[24]](#footnote-24). Par Noteikumu projektu elektroniski un rakstiski netika saņemti priekšlikumi un iebildumi no sabiedrības. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildē tiks iesaistītas valsts pārvaldes institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Kontaktpunkta uzdevumus nodrošinās VUGD, atbilstoši esošo funkciju un uzdevumu ietvaros. Kontaktpunkta izveidošana neietekmēs un nemainīs esošo VUGD struktūru. Kontaktpunkta darbiniekus paredzēts komplektēt no VUGD vakantajām amata vietām (pārdalot vakantās amata vietas un atvēlot tās kontaktpunkta darbinieku amatiem). |
| 3. | Cita informācija | Nav. |

Anotācijas III, IV – projekts šīs jomas neskar.

Iekšlietu ministrs R.Kozlovskis

Vīza: Valsts sekretārs D.Trofimovs

I.Nakurts, 67075922

[ivars.nakurts@vugd.gov.lv](mailto:ivars.nakurts@vugd.gov.lv)

1. Tiešsaite: <https://likumi.lv/ta/id/282333-civilas-aizsardzibas-un-katastrofas-parvaldisanas-likums> [↑](#footnote-ref-1)
2. Tiešsaite: <https://likumi.lv/ta/id/180281-par-humanas-palidzibas-sniegsanu-gruzijai> [↑](#footnote-ref-2)
3. Tiešsaite: <https://likumi.lv/doc.php?id=201131&version_date=26.11.2009> [↑](#footnote-ref-3)
4. Tiešsaiste: <http://www.baltfloodcombat.eu/2015/index.php/auto-generate-from-title/7-mission-to-bosnia-and-herzegovina> [↑](#footnote-ref-4)
5. Tiešsaite: <http://www.nato.int/eadrcc/2005/ukraine/jae2005/latvian_participation.html> [↑](#footnote-ref-5)
6. Tiešsaite: <https://www.vestnesis.lv/ta/id/175264> [↑](#footnote-ref-6)
7. Tiešsaite: <http://vugd.gov.lv/lat/par_vugd/starptautiska_sadarbiba/divpuseja_sadarbiba> [↑](#footnote-ref-7)
8. Tiešsaite: <https://likumi.lv/doc.php?id=284898> [↑](#footnote-ref-8)
9. Tiešsaite: <https://www.unocha.org/our-work/coordination/international-search-and-rescue-advisory-group-insarag> [↑](#footnote-ref-9)
10. Tiešsaite: <http://www.who.int/hac/crises/hti/earthquake/en/> [↑](#footnote-ref-10)
11. Tiešsaiste: <http://erccportal.jrc.ec.europa.eu/About-ERCC> [↑](#footnote-ref-11)
12. Tiešsaiste: <https://ec.europa.eu/echo/files/evaluation/2015/CPM_case_study_philippines_en.pdf> [↑](#footnote-ref-12)
13. Tiešsaite: <https://likumi.lv/ta/id/277099-par-iespejamo-humano-palidzibu-beglu-krizes-risinasana> [↑](#footnote-ref-13)
14. Tiešsaite: <https://likumi.lv/ta/id/281222-par-humanas-palidzibas-sniegsanu-griekijai-migracijas-krizes-risinasanai> [↑](#footnote-ref-14)
15. Tiešsaite: <https://www.msb.se/en/OpsPreparedness/Taking-part-in-a-mission/MyPages-Field-Staff-Roster/> [↑](#footnote-ref-15)
16. Tiešsaite: <http://eur-lex.europa.eu/legal-content/EN/TXT/?uri=celex%3A32013D1313> [↑](#footnote-ref-16)
17. Tiešsaite: <https://likumi.lv/doc.php?id=224553> [↑](#footnote-ref-17)
18. Tiešsaite: <https://likumi.lv/ta/lv/starptautiskie-ligumi/id/1642> [↑](#footnote-ref-18)
19. Tiešsaite: <https://likumi.lv/ta/lv/starptautiskie-ligumi/id/52> [↑](#footnote-ref-19)
20. Tiešsaite: <http://www.nato.int/cps/en/natohq/topics_52057.htm>? [↑](#footnote-ref-20)
21. Tiešsaite: <http://eur-lex.europa.eu/legal-content/LV/TXT/?uri=CELEX:32013D1313> [↑](#footnote-ref-21)
22. Tiešsaite: <http://eur-lex.europa.eu/legal-content/LV/TXT/HTML/?uri=CELEX:32014D0762&from=EN> [↑](#footnote-ref-22)
23. Tiešsaite: <https://likumi.lv/> [↑](#footnote-ref-23)
24. Tiešsaite: <http://www.iem.gov.lv/lat/sadarbiba_ar_nvo/diskusiju_dokumenti/> [↑](#footnote-ref-24)